Priporniki v Kopru grozijo z gladovno stavko

Priporniki v Kopru obtožujejo vodstvo zapora, da jim omejuje gibanje in rekreacijo, da jim deli premajhne porcije hrane in da hoče z dolgimi izolacijami nekatere psihično uničiti. Na upravi za izvrševanje kazenskih sankcij trdijo, da so očitke iz pisma obravnavali resno, da pa ne kršijo ne zakona ne njihovih pravic. V skrajnem primeru priporniki napovedujejo gladovno stavko.

Priporniki se pritožujejo nad režimom v koprskem zaporu. Foto: Foto: POP TV

KOPER > Pred časom smo prejeli pismo, v katerem 63 pripornikov očita vodstvu koprskega zapora, da v zavodu vladajo nehumane in nevzdržne razmere. Te naj bi se pojavile, ko so pripornike premestili v del zapora, ki mu pravijo izolacija, in jim ukinili vse dotedanje ugodnosti. Obljubili naj bi jim, da bodo razmere veljale samo začasno, vendar naj bi trajale že več mesecev.

Pripornike moti režim sprehodov; pred spremembami naj bi imeli štirikrat tedensko zjutraj na voljo veliko igrišče, popoldne pa sprehode v tako imenovanih bazenih, zdaj pa imajo sprehode samo v bazenih, ki jih polodprti oddelek uporablja za prosti čas. V 20 kvadratnih metrov velikem prostoru s košem in mizo za namizni tenis naj bi se gnetlo tudi do 40 ljudi, zato med njimi pogosto prihaja do konfliktov.

Hočejo večje porcije

Ravno nasprotno si želijo v telovadnici. Do sprememb naj bi v telovadnico za dve uri vozili dva oddelka hkrati, po novem pa vozijo en oddelek za eno in drugega za drugo uro. “To nam onemogoča igranje skupinskih športov, saj nas je v telovadnici s fitnesom največ 13 in vsi ne igrajo istih športov. Direktorica pravi, da smo edini pripor s telovadnico, imamo pa jo enkrat na teden, kar je zgrešeno. Športa in gibanja nasploh praktično ni, kar vpliva tudi na naše zdravje in počutje,” so zapisali v pismu.

Priporniki želijo tudi večje porcije hrane in štirikrat tedensko toplo večerjo, kot je veljalo pred spremembami. Zahtevajo, da bi lahko spet naročali hrano v kantini. “V vseh priporih je možno naročati hrano, samo pri nas ne,” trdijo. Moti jih tudi pogosto izoliranje pripornikov, ki naj bi ga vodstvo izvajalo na podlagi informacij policije. “Izolirajo jih, kljub temu da upoštevajo hišni red in se vzorno obnašajo. S tem jih želijo psihično uničiti, saj so po več mesecev zaprti 22 ur dnevno,” piše v pismu.

“Ne kršimo jim pravic”

Podpisani priporniki očitajo vodstvu, da je neizkušeno, da si pred njihovim negodovanjem zatiska ušesa in jim grozi s premestitvami v druge zapore in da zaradi splošnega nezadovoljstva dajejo odpovedi tudi pazniki. Zahtevajo vrnitev starega režima. “Če se stvari ne bodo začele izboljševati, bomo vsi priporniki začeli zelo dolgo in obsežno gladovno stavko,” so sklenili priporniki iz koprskega zapora.

Na upravi za izvrševanje kazenskih sankcij so pojasnili, da so seznanjeni s pismom pripornikov, da so vsebino pisma vzeli resno, da pa se strinjajo z vodstvom koprskega zapora, da pri veljavnem režimu ne gre za kršenje človekovih pravic. “Radi bi poudarili, da se je število priprtih v zaporu Koper v zadnjem letu in pol povečalo in smo morali za zagotavljanje reda in izvajanja pravic sprejeti določene ukrepe. Nad priporom tedensko izvaja nadzor tudi sodišče in do sedaj nikoli nismo prejeli pripomb oziroma prošenj za pojasnila,” so zapisali v odgovoru.

Večina je pripornikov

Glede domnevno omejenega gibanja so odgovorili, da so morali zaradi povečanja števila pripornikov to razdeliti v več skupin. Notranje sprehajališče po podatkih uprave meri 104 kvadratne metre. Glede rekreacije v telovadnici pravijo, da so morali to možnost enakomerno razdeliti med vse pripornike in obsojence. O očitkih, da so porcije hrane premajhne, so zapisali, da vsi dobivajo hrano, ki zadošča za ohranitev njihovega zdravja in popolne telesne sposobnosti. Priporniki imajo dnevno tri obroke: zajtrk, kosilo in večerjo, vse naj bi pripravljali na podlagi enotnih normativov in jedilnikov.

O očitkih, da številne pripornike izolirajo, so odgovorili, da vsem pripornikom zagotavljajo pravice po zakonu o kazenskem postopku. “V koprskem zaporu imajo vsi priporniki dve uri bivanja na prostem, možnost gibanja izven svojih sob imajo do 12. ure, po razporedu imajo tudi možnost uporabe fitnesa in telovadnice, lahko si prinesejo svoje računalnike, igralne konzole in televizijske sprejemnike,” so še zapisali. 24. februarja je bilo v koprskem zaporu 103 zaprtih, od tega je bilo 65 pripornikov.